REGOLAMENT TAL-KUMMISSJONI (KE) Nru 1060/2008
tas-7 ta' Ottubru 2008
li jissostitwixxi l-Annessi I, III, IV, VI, VII, XI u XV tad-Direttiva 2007/46/KE tal-Parlament Ewropew u tal-Kunsill li tistabbilixxi qafas għall-approvazzjoni tal-vetturi bil-mutur u l-karrijiet tagħhom, u ta' sistemi, komponenti u unitajiet separati tekniċi intiżi għal vetturi bħal dawn (Direttiva ta' Qafas)
(Test b'rilevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva 2007/46/KE tal-Parlament Ewropew u tal-Kunsill tal-5 ta' Settembru 2007 li tistabbilixxi kwadru għall-approvazzjoni ta' vetturi bil-mutur u l-karrijiet tagħhom, u ta' sistemi, komponenti u unitajiet tekniċi separati intiżi għal dawn il-vetturi (1), u b'mod partikolari l-Artikolu 39(2) tagħha,
Billi:
(1)
Id-Direttiva tal-Kunsill 70/156/KEE tas-6 ta' Frar 1970 dwar l-approssimazzjoni tal-liġijiet ta' l-Istati Membri rigward l-approvazzjoni tat-tip tal-vetturi bil-mutur u l-karrijiet tagħhom (2) ġiet sostitwita bid-Direttiva 2007/46/KE skond il-Ftehim Interistituzzjonali tat-28 ta' Novembru 2001 dwar użu aktar strutturat tat-teknika tat-tfassil mill-ġdid għal atti legali (3).
(2)
Minn mindu ngħata bidu lill-proċess ta' adozzjoni tad-Direttiva 2007/46/KE, daħlu fis-seħħ Direttivi u Regolamenti ġodda li ġabu emendi fl-Annessi tad-Direttiva 70/156/KEE. Dawn l-emendi ma setgħux jiġu riflessi fid-Direttiva 2007/46/KE. Dan huwa l-każ bid-Direttiva 2004/3/KE tal-Parlament Ewropew u tal-Kunsill tal-11 ta' Frar 2004 li temenda d-Direttivi tal-Kunsill 70/156/KEE u 80/1268/KEE fir-rigward tal-kejl ta' l-emissjonijiet tad-dijossidu karboniku u l-konsum tal-karburant tal-vetturi N1 (4), id-Direttiva 2004/11/KE tal-Parlament Ewropew u tal-Kunsill tal-11 ta' Frar 2004 li temenda d-Direttivi tal-Kunsill 92/24/KEE dwar il-mezzi ta' limitazzjoni tal-veloċità jew sistemi simili ta' limitazzjoni tal-veloċità li jinsabu fil-vettura ta' ċerti kategoriji ta' vetturi bil-mutur (5), id-Direttiva 2005/55/KE tal-Parlament Ewropew u tal-Kunsill tat-28 ta' Settembru 2005 dwar l-approssimazzjoni tal-liġijiet ta' l-Istati Membri dwar il-miżuri li jridu jittieħdu kontra l-emissjoni ta' sustanzi ta' tniġġis taħt forma ta' gass jew partiċelli minn magni li jistartjaw bil-kompressjoni (compression-ignition) għall-użu fil-vetturi bil-mutur, u l-emissjoni ta' sustanzi ta' tniġġis minn magni bi startjar pożittiv (positive-ignition) li jużaw il-gass naturali jew il-gass tal-petroleum likwidu għall-użu fil-vetturi bħala karburant (6), id-Direttiva tal-Kummissjoni 2005/78/KE ta' l-14 ta' Novembru 2005 li timplimenta d-Direttiva 2005/55/KE tal-Parlament Ewropew u tal-Kunsill dwar l-approssimazzjoni tal-liġijiet ta' l-Istati Membri dwar il-miżuri li jridu jittieħdu kontra l-emissjoni ta' sustanzi ta' tniġġis taħt forma ta' gass jew partiċelli minn magni li jistartjaw bil-kompressjoni għal użu fil-vetturi bil-mutur, u l-emissjoni ta' sustanzi ta' tniġġis minn magni bi startjar pożittiv li jużaw il-gass naturali jew il-gass tal-petroleum likwidu għall-użu fil-vetturi bħala karburant u li temenda l-Annessi I, II, III, IV u VI tagħha (7), id-Direttiva tal-Kummissjoni 2004/104/KE ta' l-14 ta' Ottubru 2004 li tadatta skond il-progress id-Direttiva tal-Kunsill 72/245/KEE dwar l-interferenza tar-radju (kompatibilità elettromanjetika) ta' vetturi u li temenda d-Direttiva 70/156/KEE dwar l-approssimazzjoni tal-liġijiet ta' l-Istati Membri dwar l-approvazzjoni tat-tip tal-vetturi bil-mutur u l-karrijiet tagħhom (8), id-Direttiva 2005/64/KE tal-Parlament Ewropew u tal-Kunsill tas-26 ta' Ottubru 2005 dwar l-approvazzjoni tat-tip ta' vetturi bil-mutur fir-rigward ta' l-użu mill-ġdid, ir-riċiklabbiltà u l-irkupru tagħhom u li temenda d-Direttiva tal-Kunsill 70/156/KEE (9), id-Direttiva 2005/66/KE tal-Parlament Ewropew u tal-Kunsill tas-26 ta' Ottubru 2005 dwar l-użu ta' sistemi ta' protezzjoni quddiemija fuq il-vetturi bil-mutur u li temenda d-Direttiva tal-Kunsill 70/156/KEE (10), id-Direttiva tal-Kummissjoni 2006/28/KE tas-6 ta' Marzu 2006 li temenda, għall-finijiet ta' l-adattament tagħhom għall-progress tekniku, id-Direttiva tal-Kunsill 72/245/KEE ta' l-20 ta' Ġunju 1972 dwar l-interferenza tar-radju (kompatibilità elettromanjetika) tal-vetturi u li temenda d-Direttiva 70/156/KEE dwar l-approssimazzjoni tal-liġijiet ta' l-Istati Membri dwar l-approvazzjoni tat-tip tal-vetturi bil-mutur u l-karrijiet tagħhom (11), id-Direttiva 2006/40/KE tal-Parlament Ewropew u tal-Kunsill tas-17 ta' Mejju 2006 dwar l-emissjonijiet mis-sistemi ta' l-arja kundizzjonata fil-vetturi bil-mutur u li temenda d-Direttiva tal-Kunsill 70/156/KEE (12) u l-att li jimplimentaha, id-Direttiva tal-Kummissjoni 2007/37/KE tal-21 ta' Ġunju 2007 li temenda l-Annessi I u III tad-Direttiva tal-Kunsill 70/156/KEE dwar l-approssimazzjoni tal-liġijiet ta' l-Istati Membri dwar l-approvazzjoni tat-tip ta' vetturi u l-karrijiet tagħhom (13), ir-Regolament tal-Kummissjoni (KE) Nru 706/2007 tal-21 ta' Ġunju 2007 li jippreskrivi, skond id-Direttiva 2006/40/KE tal-Parlament Ewropew u tal-Kunsill, dispożizzjonijiet amministrattivi għall-approvazzjoni tat-tip KE ta' vettturi, u test armonizzat biex titkejjel in-nixxija minn ċerti sistemi ta' arja kundizzjonata (14), id-Direttiva tal-Kummissjoni 2007/34/KE ta' l-14 ta' Ġunju 2007 li temenda, għall-finijiet ta' l-adattament tagħha għall-progress tekniku, id-Direttiva tal-Kunsill 70/157/KEE dwar il-livell ta' ħoss permissibbli u s-sistema ta' l-egżost ta' vetturi bil-mutur (15), ir-Regolament (KE) Nru 715/2007 tal-Parlament u tal-Kunsill ta' l-20 ta' Ġunju 2007 dwar l-approvazzjoni tat-tip ta' vetturi bil-mutur għal dak li huma emissjonijiet minn vetturi żgħar tal-passiġġieri u dawk kummerċjali (“Euro 5 u Euro 6”) u dwar l-aċċess għal tagħrif dwar tiswija u manutenzjoni ta' vetturi (16).
(3)
Minn mindu ngħata bidu l-proċess ta' adozzjoni tad-Direttiva 2007/46/KE, il-Komunità Ewropea ffirmat ir-Regolamenti tal-Kummissjoni Ewropea għall-Ewropa tan-Nazzjonijiet Uniti f'Ġinevra (UNECE): Ir-Regolament Nru 112 (Fanali ta' quddiem), ir-Regolament Nru 123 (Sistemi ta' dawl ta' quddiem li jistgħu jiġu adattati), ir-Regolament Nru 125 (Kamp ta' Vista ta' quddiem 'il quddiem), ir-Regolament Nru 121 (Identifikazzjoni ta' kontrolli, tell-tales u indikaturi), ir-Regolament Nru 122 (Sistemi ta' Tisħin), ir-Regolament Nru 102 (Mezz għall-irmonk mill-qrib), ir-Regolament Nru 107 (Karozzi tal-linja u Kowċis), ir-Regolament Nru 105 (vetturi għat-trasport ta' prodotti ta' periklu). Barra minn hekk, sensieli ġodda ta' emendi tar-Regolament Nru 83 (Emissjonijiet), ir-Regolament Nru 34 (tankijiet tal-karburant), ir-Regolament Nru 11 (lukketti u ċappetti tal-biba), ir-Regolament Nru 13 (Brejkijiet), ir-Regolament Nru 18 (sistemi kontra s-serq), ir-Regolament Nru 97 (Sistemi ta' Allarm għall-Vetturi), ir-Regolament Nru 17 (saħħa tas-sit u protezzjoni għall-għonq), ir-Regolament Nru 26 (projezzjoni 'l barra), ir-Regolament Nru 14 (tagħmir ta' rbit taċ-ċinturin), ir-Regolament Nru 48 (stallazzjoni ta' dwal u mezzi ta' twissija bid-dawl), ir-Regolamenti Nru 1, Nru 8 u Nru 20 (fanali ta' quddiem), ir-Regolament Nru 44 (mezzi ta' protezzjoni għat-tfal), ir-Regolament Nru 49 (emissjonijiet ta' vetturi kbar), ir-Regolament Nru 64 (roti/tajers żejda għal użu temporanju), li għalihom diġà ffirmat il-Komunità daħlu fis-seħħ. Skond l-Artikolu 4 (4) tad-Deċiżjoni tal-Kunsill 97/836/KE tas-27 ta' Novembru 1997 bil-ħsieb ta' l-adeżjoni tal-Komunità Ewropea għall-Ftehim tal-Kummissjoni Ekonomika tan-Nazzjonijiet Uniti għall-Ewropa li jikkonċerna l-adozzjoni ta' dispożizzjonijiet tekniċi uniformi għal vetturi bir-roti, tagħmir u partijiet li jistgħu jitwaħħlu u/jew jintużaw fuq vetturi bir-roti u l-kundizzjonijiet ta' għarfien reċiproku ta' l-approvazzjonijiet mogħtija fuq il-bażi ta' dawn id-dispożizzjonijiet (“Ftehim Rivedut ta' l-1958”) (17), il-Komunità ddeċidiet li dawn ir-Regolamenti ta' l-UNECE jiffurmaw parti mil-liġi tal-Komunità. Għalhekk jeħtieġ li tiġi modifikata l-Parti II ta' l-Anness IV sabiex jiġu inklużi fil-lista ta' ekwivalenza kif stipulat fl-Artikolu 35(2).
(4)
Barra minn hekk, l-iżvilupp ta' l-għarfien xjentifiku u tekniku jippermetti l-applikazzjoni tad-Direttiva 2005/55/KE, id-Direttiva 2005/64/KE, id-Direttiva 2005/66/KE, id-Direttiva 2006/40/KE u r-Regolament (KE) (Nru) 715/2007 għal vetturi tal-kategorija M1 mmanifatturati fi kwantitajiet żgħar u għall-vetturi ta' użu speċjali. Bl-istess mod, jippermetti l-applikazzjoni tad-Direttiva 2003/97/KE għal vetturi ta' użu speċjali. Għalhekk jeħtieġ li jiġu modifikati l-appendiċi tal-Parti I ta' l-Anness IV u l-Appendiċi 1, 2, 3, 4 u 5 ta' l-Anness XI.
(5)
Għalhekk huwa xieraq, bil-ħsieb li jiġi żgurat it-tħaddim xieraq tal-proċess ta' approvazzjoni tat-tip tal-Komunità, li jiġu aġġornati l-Annessi tad-Direttiva 2007/46/KE biex jiġu adattati għall-iżvilupp ta' l-għarfien xjentifiku u teknoloġiku.
(6)
L-Annessi I, III, IV, VI, VII, XI u XV tad-Direttiva 2007/46/KE għandhom jiġu sostitwiti skond dan.
(7)
Il-miżuri previsti f'dan ir-Regolament huma skond l-opinjoni tal-Kumitat Tekniku - Vetturi bil-Mutur.
ADOTTAT DAN IR-REGOLAMENT:
Artikolu 1
Id-Direttiva 2007/46/KE hija emendata kif ġej:
1.
L-Anness I qiegħed jiġi sostitwit bl-Anness I ta' dan ir-Regolament.
2.
L-Anness III qiegħed jiġi sostitwit bl-Anness II ta' dan ir-Regolament.
3.
L-Anness IV qiegħed jiġi sostitwit bl-Anness III ta' dan ir-Regolament.
4.
L-Anness VI qiegħed jiġi sostitwit bl-Anness IV ta' dan ir-Regolament.
5.
L-Anness VII qiegħed jiġi sostitwit bl-Anness V ta' dan ir-Regolament.
6.
L-Anness XI qiegħed jiġi sostitwit bl-Anness VI ta' dan ir-Regolament.
7.
L-Anness XV qiegħed jiġi sostitwit bl-Anness VII ta' dan ir-Regolament.
Artikolu 2
Dan ir-Regolament għandu jidħol fis-seħħ fid-29 ta' April 2009.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 7 ta' Ottubru 2008.